Anita Anand

Anita Indira Anand (lahir pada 20 Mei 1967) ialah seorang peguam, ahli akademik, dan ahli politik Kanada berketurunan  India (Tamil-Punjabi) yang berkhidmat sebagai Menteri Luar Negeri sejak tahun 2025. Sebagai ahli Parti Liberal, Anand telah dipilih ke Dewan Rakyat pada tahun 2019 dan kini berkhidmat sebagai Ahli Parlimen (MP) bagi kawasan Oakville East. .

Anand pertama kali dipilih sebagai Ahli Parlimen bagi Oakville dalam pilihan raya Oktober 2019 dan kemudiannya dilantik ke dalam Kabinet pada bulan November. Dalam Kabinet ke-29 Kanada, yang dipengerusikan oleh Perdana Menteri Justin Trudeau, Anand mula-mula berkhidmat sebagai Menteri Perkhidmatan Awam dan Perolehan, di mana beliau bertanggungjawab terhadap perolehan vaksin dan peralatan pelindung diri (PPE) oleh kerajaan persekutuan semasa pandemik COVID-19.

Pada tahun 2021, beliau dilantik sebagai Menteri Pertahanan Negara dan memainkan peranan penting dalam usaha Kanada memberikan bantuan ketenteraan kepada Ukraine semasa pencerobohan Rusia ke atas Ukraine pada tahun 2022.

Anand turut berkhidmat sebagai Presiden Lembaga Perbendaharaan dari 2023 hingga 2024, dan sebagai Menteri Pengangkutan dan Perdagangan Dalam Negeri dari 2024 hingga 2025. Majalah Maclean’s pernah menggambarkan beliau sebagai “penyelesai serba boleh” dalam kerajaan Trudeau. 

Dalam Kabinet ke-30 Kanada, yang dipengerusikan oleh Perdana Menteri Mark Carney, Anand telah dilantik sebagai Menteri Inovasi, Sains dan Industri. Beliau memegang jawatan tersebut selama dua bulan sebelum dilantik sebagai Menteri Luar Negeri selepas pilihan raya persekutuan 2025.

 Kehidupan awal dan pendidikan 
Anita Indira Anand dilahirkan di Kentville, Nova Scotia. Ibu bapanya (kedua-duanya kini telah meninggal dunia) adalah doktor berasal dari India; ibunya, Saroj D. Ram, adalah seorang pakar anestesiologi, manakala bapanya, S.V. (Andy) Anand, adalah seorang pakar bedah am. Bapanya berasal dari Tamil Nadu manakala ibunya berasal dari Punjab.  Anita mempunyai dua orang adik perempuan, kakaknya, Gita Anand, adalah seorang peguam pekerjaan di Toronto, dan adiknya Sonia Anand, adalah seorang doktor dan penyelidik di McMaster University . 

Pada awal tahun 1960-an, ibu dan bapa Anand tinggal di Nigeria apabila bapanya berkunjung ke Nova Scotia untuk menyelidik kemungkinan berhijrah ke Kanada atau Amerika Syarikat. Setelah tiba di Halifax, beliau menyewa sebuah kereta, memandu ke Lembah Annapolis dan “menemui tempat yang sesuai untuk keluarganya.” Mereka kemudian menetap di Kentville, sebuah bandar kecil dengan kira-kira 5,000 penduduk, di mana Anand dilahirkan pada tahun 1967.

Anand berpindah ke Ontario pada tahun 1985 untuk melanjutkan pengajian ijazah sarjana muda dalam bidang kajian politik di Queen's University. Selepas memenangi pingat emas dalam Kajian Politik pada tahun 1989, beliau melanjutkan pelajaran dalam bidang undang-undang di Wadham College, Oxford. Setelah menamatkan pengajian di Oxford, beliau kembali ke Nova Scotia untuk mendapatkan ijazah undang-undang Kanada di Dalhousie University sebelum menjalani latihan amali undang-undang (articling) di Toronto.

Anand telah memegang jawatan akademik di Yale, Queen's University dan Western University . Sebelum pemilihannya, Anand ialah seorang profesor undang-undang di Universiti Toronto . 

 Rujukan 

Kategori:Kelahiran 1967
Kategori:Orang hidup
Kategori:Semua rencana dengan kenyataan tidak bersumber
Kategori:Orang Tamil